VIDEO Piesă Hip-Hop făcută de liceeni din Târgu Frumos cu refren de Ecaterina Andronescu și pe statistica Edupedu.ro: “Orice evaluare evaluează subiecte din evaluarea respectivă”

Videoclip “amar” al liceenilor din Târgu Frumos și al profesorului Dan Chicoș, “pe versuri” de Ecaterina Andronescu și bazat pe statistica prezentată de Edupedu.ro cu privire la generația 2007-2019 ajunsă la BAC. “Orice evaluare evaluează pe subiectele pe care examenul le presupune, în evaluarea respectivă” – fraza rostită de ministrul Educației într-o emisiune la TVR 1, în contextul Bacalaureatului, a devenit refrenul melodiei “Iluzii pierdute”, realizată numai cu și de către elevi de clasele a XI-a și a XII-a, de proaspăt absolvenți de liceu și de către profesorul lor de științe sociale.

“Am filmat în 2 ore, în spatele Casei de Cultură din Târgu Frumos. A filmat Alex Oiță, elev care trece clasa a XII-a și care a filmat și clipul ‘Under Pressure’ dedicat tinerilor în emoții înainte de a afla rezultatele la BAC. El vrea să urmeze UNATC, regie sau imagine. Vocea și parte din versuri îi aparțin lui Dragoș Spatariu, care cântă rap underground. El tocmai a terminat clasa a XII-a și a dat Bacalaureatul, i-am fost diriginte și s-a înscris acum la Facultatea de Geografie, la Iași”, a explicat pentru Edupedu.ro profesorul Dan Chicoș.